CELEX: 52020PC0247
Language: ga
Date: 2020-06-12
Title: Togra le haghaidh CINNEADH ÓN gCOMHAIRLE Maidir leis an seasamh atá le glacadh thar ceann an Aontais Eorpaigh ag an Eagraíocht Eitlíochta Sibhialta Idirnáisiúnta maidir le fógra a thabhairt faoi dhifríochtaí i ndáil le hIarscríbhinní 1 agus 6 a ghabhann leis an gCoinbhinsiún um Eitlíocht Shibhialta Idirnáisiúnta, a bhaineann le paindéim COVID-19

AN COIMISIÚN EORPACH
            An Bhruiséil,12.6.2020
            COM(2020) 247 final
            2020/0120(NLE)
            Togra le haghaidh
            CINNEADH ÓN gCOMHAIRLE
            Maidir leis an seasamh atá le glacadh thar ceann an Aontais Eorpaigh ag an Eagraíocht Eitlíochta Sibhialta Idirnáisiúnta maidir le fógra a thabhairt faoi dhifríochtaí i ndáil le hIarscríbhinní 1 agus 6 a ghabhann leis an gCoinbhinsiún um Eitlíocht Shibhialta Idirnáisiúnta, a bhaineann le paindéim COVID-19
            
               
         
         
            
               MEABHRÁN MÍNIÚCHÁIN
            
            
               1.Ábhar an togra
            
            
               Is é is ábhar don togra seo an seasamh atá le glacadh thar ceann an Aontais san Eagraíocht Eitlíochta Sibhialta Idirnáisiúnta (ICAO) mar fhreagra ar Litir Stáit AN 11/55-20/50 a eisíodh an 3 Aibreán 2020 maidir le fógra a thabhairt faoi dhifríochtaí sealadacha i ndáil le hIarscríbhinní 1 agus 6 a ghabhann leis an gCoinbhinsiún um Eitlíocht Shibhialta Idirnáisiúnta, a bhaineann le paindéim COVID-19. 
            
            
               1.1.An Coinbhinsiún um Eitlíocht Shibhialta Idirnáisiúnta
            
            
               Is é is aidhm don Choinbhinsiún um Eitlíocht Shibhialta Idirnáisiúnta (“Coinbhinsiún Chicago”) rialú a dhéanamh ar an aeriompar idirnáisiúnta. An 4 Aibreán 1947 a tháinig Coinbhinsiún Chicago i bhfeidhm, agus is leis a bunaíodh an Eagraíocht Eitlíochta Sibhialta Idirnáisiúnta.
            
            
               Tá na Ballstáit go léir ina bPáirtithe i gCoinbhinsiún Chicago.
            
            
               1.2.An Eagraíocht Eitlíochta Sibhialta Idirnáisiúnta
            
            
               Is sainghníomhaireacht de chuid na Náisiún Aontaithe í an Eagraíocht Eitlíochta Sibhialta Idirnáisiúnta. Is iad aidhmeanna agus cuspóirí na hEagraíochta prionsabail agus teicnící na haerloingseoireachta idirnáisiúnta a fhorbairt, agus pleanáil agus forbairt an aeriompair idirnáisiúnta a chothú.
            
            
               Is comhlacht buan de chuid ICAO í Comhairle ICAO, comhlacht a bhfuil 36 stát chonarthacha ina gcomhaltaí ann, agus is é Comhthionól ICAO a thoghann na Stáit chonarthacha sin ar feadh tréimhse trí bliana. Tá ionadaithe ó sheacht mBallstát de chuid an Aontais ar Chomhairle ICAO le haghaidh na tréimhse 2019-2022.
            
            
               I measc na bhfeidhmeanna éigeantacha atá ar Chomhairle ICAO, feidhmeanna a liostaítear in Airteagal 54 de Choinbhinsiún Chicago, tá glacadh na gcaighdeán idirnáisiúnta agus na gcleachtas molta (SARPanna), dhá rud a leagtar amach sna hIarscríbhinní a ghabhann le Coinbhinsiún Chicago.
            
            
               Tar éis ghlacadh na mbeart seo nó a leithéid eile, ní mór do Stáit ICAO fógra míshástachta a thabhairt, sin nó fógra faoi aon difríocht dá mbeidh ann, nó fógra maidir leis an gcomhlíonadh a dhéanfaidh siad ar na bearta sula dtagann siad i bhfeidhm agus sula mbíonn siad ceangailteach ó thaobh dlí de. 
            
            
               De bhun Airteagal 38 de Choinbhinsiún Chicago, más dofheidhmithe d’aon Stát a leithéid de chaighdeán nó de nós imeachta idirnáisiúnta a chomhlíonadh ar gach bealach, sin nó más dofheidhmithe dó a rialacháin nó a chleachtais féin a chur ar comhréir iomlán lena leithéid de chaighdeán nó de nósanna imeachta idirnáisiúnta, nó má mheasann sé é a bheith riachtanach rialacháin nó cleachtais a ghlacadh atá éagsúil ar dhóigh ar bith leis na rialacháin nó na cleachtais arna mbunú le caighdeán idirnáisiúnta, tabharfaidh an Stát sin fógra láithreach don Eagraíocht Eitlíochta Sibhialta Idirnáisiúnta faoi na difríochtaí idir a chleachtas féin agus an cleachtas arna bhunú leis an gcaighdeán idirnáisiúnta. 
            
            
               1.3.An gníomh atá beartaithe ag an Eagraíocht Eitlíochta Sibhialta Idirnáisiúnta
            
            
               D’eisigh ICAO litir Stáit AN 11/55-20/50 mar fhreagra ar phaindéim COVID-19, agus go háirithe chun faisnéis chomhleanúnach a fháil ó na Stáit maidir leis na gníomhaíochtaí a glacadh ionas go mbeidh soláthraithe seirbhísí agus pearsanra in ann bailíocht a ndeimhnithe, a gceadúnas agus a gceaduithe eile a choinneáil le linn phaindéim COVID-19 (“fógra faoi dhifríochtaí sealadacha a bhaineann le COVID-19”) 
            
            
               D’áitigh ICAO ar na Stáit é a chur ar an eolas, de bhun Airteagal 38 de Choinbhinsiún Chicago, faoi aon difríochtaí sealadacha a thiocfadh chun cinn de thoradh na mbeart sealadach a dhéanann na Stáit aonair maidir le COVID-19, go háirithe na difríochtaí sin a bhaineann le ceadúnú agus deimhniúchán in Iarscríbhinní 1 agus 6. Chomh maith leis sin, ba cheart do na Stáit a chur in iúl, i dtéarmaí ginearálta, an aithneoidh siad bailíocht na ndeimhnithe agus na gceadúnas, nó an nglacfaidh siad lena mbailíocht, i gcás na ndeimhnithe agus na gceadúnas sin a bhfuil tionchar orthu ag na difríochtaí sealadacha a bhaineann le COVID-19 atá curtha i bhfeidhm ag Stáit eile. 
            
            
               Chun cuidiú leis na Stáit agus leis na páirtithe leasmhara ábhartha uile, sheol ICAO suíomh gréasáin poiblí ar Bhearta Sábháilteachta Oibríochtúla i leith COVID-19. Moltar do gach Stát úsáid a bhaint as an suíomh gréasáin sin agus ICAO a chur ar an eolas maidir leis na forbairtí is déanaí ina Stát féin.
            
            
               Admhaíonn ICAO go bhfuil gá leis an tsolúbthacht is mó a chur ar fáil agus lena áirithiú san am céanna go bhfuil Coinbhinsiún Chicago á chomhlíonadh. I ndáil leis sin, meabhraítear do Stáit na hoibleagáidí atá orthu faoi Airteagal 38 den Choinbhinsiún maidir le fógra a thabhairt d’ICAO faoi aon difríochtaí a thiocfadh chun cinn. 
            
            
               Le gur fusa fógra a thabhairt faoi dhifríochtaí sealadacha, agus faisnéis fúthu a scaipeadh, le linn na tréimhse seo, chruthaigh Rúnaíocht ICAO fochóras na nDifríochtaí Teagmhasacha a bhaineann le COVID-19 (CCRD), fochóras atá le fáil tríd an deais le haghaidh Chomhdú Leictreonach na nDifríochtaí (EFOD) agus a choinneofar ar bun go trialach go dtí an 31 Márta 2021.
            
            
               2.An seasamh atá le glacadh thar ceann an Aontais
            
         
         
            
               2.1.Litir Stáit AN 11/55-20/50 ó ICAO agus an gaol atá aici leis na rialacha atá ag an Aontas faoi láthair
            
            
               Is é is ábhar do litir Stáit AN 11/55-20/50 ó ICAO na difríochtaí sealadacha mar gheall ar COVID-19 a bhaineann le gnéithe pearsanra agus aeroibreora in Iarscríbhinní 1 agus 6 a ghabhann le Coinbhinsiún Chicago. 
            
            
               In Iarscríbhinn 1 “Ceadúnú Pearsanra” a ghabhann le Coinbhinsiún Chicago, cuirtear SARPanna ar fáil maidir le ceadúnú comhaltaí foirne eitilte, rialtóirí aerthráchta, teicneoirí cothabhála agus riarthóirí na n‑aerárthaí. Faoi na rialacha sin, ní mór d’iarratasóir ceadúnais ceanglais áirithe a chomhlíonadh atá i gcomhréir lena chasta atá na cúraimí a bheidh le déanamh. Léirítear na ceanglais sin i reachtaíocht an Aontais, is é sin i Rialachán (AE) 1139/2018 ó Pharlaimint na hEorpa agus ón gComhairle an 4 Iúil 2018 maidir le rialacha comhchoiteanna i réimse na heitlíochta sibhialta agus lena mbunaítear Gníomhaireacht Sábháilteachta Eitlíochta an Aontais Eorpaigh
                  1
                agus i ngníomhartha cur chun feidhme agus tarmligthe a bhaineann leis an Rialachán sin
                  2
               . Mar shampla, i Rialachán (AE) Uimh. 1178/2011 ón gCoimisiún, leagtar síos ceanglais agus nósanna imeachta sonracha a bhaineann le foirne eitlíochta sibhialta agus leagtar amach na teorainneacha agus na sprioc-amanna do cheadúnú pearsanra agus do scrúduithe aerleighis agus dea-shláinte (i.e. na forálacha in Iarscríbhinn I, cuid FCL agus in Iarscríbhinn IV, cuid MED). De thoradh impleachtaí tromchúiseacha phaindéim COVID-19, amhail féidearthacht theoranta nó gan aon fhéidearthacht a bheith ann scrúdaitheoirí aerleighis nó ionaid aerleighis a rochtain, cheadaigh roinnt Ballstát síneadh bailíochta sealadach ar dheimhnithe leighis ar feadh tréimhse 4 mhí, cé go gceanglaítear, de réir SARPanna ábhartha ICAO, scrúdú leighis agus athdheimhniú an deimhnithe leighis a dhéanamh go tráthrialta laistigh de thréimhse 45 lá ar a mhéad. I roinnt de na Ballstáit, tá feidhm ag an síneadh bailíochta, i.e. idir 4 mhí agus 8 mí, i dtaca le ceadúnais phíolóta chomh maith, mura féidir leis na píolótaí na hionsamhlóirí eitilte a shroicheadh nó a rochtain in am chun na ceanglais thráthrialta oiliúna agus seiceála is gá a chomhlíonadh. 
            
            
               Tá feidhm ag an síneadh bailíochta ar cheadúnú pearsanra i dtaca le ceadúnais a rachaidh in éag laistigh de thréimhse thagartha idir an 1 Márta 2020 agus an 31 Deireadh Fómhair 2020. 
            
            
               Is é is aidhm d’Iarscríbhinn 6 “Oibriú Aerárthaí” a ghabhann le Coinbhinsiún Chicago rialacha caighdeánacha a bhunú maidir le hoibriú na n‑aerárthaí atá i mbun aeriompar idirnáisiúnta ionas go n‑áiritheofar na leibhéil is airde sábháilteachta agus éifeachtúlachta. Ar leibhéil an Aontais, léirítear na ceanglais idirnáisiúnta sin go príomha i Rialachán (AE) 2018/1139, i Rialachán (AE) Uimh. 1178/2011 ón gCoimisiún agus i Rialachán (AE) Uimh. 965/2012 ón gCoimisiún
                  3
               . Tháinig laghdú suntasach ar oibríochtaí aeriompair tráchtála de dheasca phaindéim COVID-19 agus, mar thoradh air sin, bíonn deacrachtaí ann dul chomh fada le háiteanna ina bhfuil ionsamhlóirí eitilte oiriúnacha ar fáil. Mar thoradh air sin, ní féidir le cuid mhór píolótaí na ceanglais faoi thaithí dhéanach a chomhlíonadh mar a leagtar síos i bpointe ORO.FC.100 d’Iarscríbhinn III (CUID-ORO) a ghabhann le Rialachán (AE) Uimh. 965/2012 ón gCoimisiún agus pointe FCL.060 d’Iarscríbhinn I (CUID-FCL) a ghabhann le Rialachán (AE) Uimh. 1178/2011 ón gCoimisiún. 
            
            
               Mar shampla, de réir cheanglais SARPanna ICAO, ní ainmneoidh an t‑oibreoir píolóta i gceannas nó comhphíolóta chun na rialuithe eitilte de chineál áirithe eitleáin a oibriú le linn éirí de thalamh agus tuirlingthe mura bhfuil an píolóta sin tar éis na rialuithe eitilte a oibriú le haghaidh ar a laghad trí éirí de thalamh agus trí thuirlingt ar eitleán den chineál céanna laistigh de na 90 lá roimhe sin. De dheasca na gconstaicí oibríochtúla tromchúiseacha atá ann mar gheall ar phaindéim COVID-19, tá teorainn leis na féidearthachtaí atá ag píolótaí agus ag foirne an ceanglas sin faoi thaithí dhéanach a chomhlíonadh. Chun na críche sin, agus ionas gur féidir le foirne dul i mbun eitilte nuair a chuirfear tús arís le gníomhaíochtaí eitlíochta, tá díolúintí ón riail sin á gcur i bhfeidhm ag Ballstáit trí cheangal a chur ar an oibreoir measúnú ar riosca a dhéanamh chun an fhéidearthacht agus an déine fhéideartha a shainaithint i leith mheathlúchán inniúlachta na foirne toisc dualgais eitilte gan a bheith orthu ar feadh tréimhse fhada. Éilíonn na Ballstáit freisin go gcuirfear bearta maolaithe iomchuí i bhfeidhm ionas go n‑íoslaghdófar na rioscaí a sainaithníodh, agus go mbeidh srianadh oibríochtúil amháin nó níos mó bailí le haghaidh na foirne eitilte iomláine (e.g. uasteorainneacha trasghaoithe a laghdú, íoschoinníollacha ascnaimh níos airde a thabhairt isteach, srianta a chur i bhfeidhm maidir le cóir dhromchla na rúidbhealaí, seoladh na n‑aerárthaí le córas tuirlingthe uathoibríoch feidhmiúil, má tá sé suiteáilte). 
            
            
               Tá na díolúintí ó na rialacha oibríochtúla sin i bhfeidhm i dtaca le hoibríochtaí atá ar siúl laistigh de thréimhse thagartha idir an 1 Márta 2020 agus an 31 Deireadh Fómhair 2020 agus le haghaidh uastréimhse 8 mí. 
            
            
               Na difríochtaí thuasluaite i ndáil le rialacha ICAO, is toradh iad ar chur i bhfeidhm Airteagal 71 de Rialachán (AE) 2018/1139 ina bhforáiltear maidir le solúbthacht áirithe do na Ballstáit agus lena gceadaítear dóibh díolúintí a dheonú ó na ceanglais, seachas ceanglais riachtanacha, arna mbunú i Rialachán (AE) 2018/1139 agus sna gníomhartha cur chun feidhme agus tarmligthe a bhaineann leis, i gcás cúinsí neamh-intuartha práinneacha nó riachtanais oibríochtúla práinneacha agus faoi na coinníollacha a leagtar amach san Airteagal sin. De réir ceann de na coinníollacha sin, ní rachaidh raon feidhme ná ré na díolúine thar a bhfuil riachtanach. I gcás den sórt sin, tabharfaidh an Ballstát lena mbaineann fógra láithreach don Choimisiún, don Ghníomhaireacht (EASA) agus do na Ballstáit eile, tríd an stór lárnach arna bhunú faoi Airteagal 74 de Rialachán (AE) 2018/1139, faoin díolúine a deonaíodh, a tréimhse, cúis a deonaithe, agus, más iomchuí, na bearta maolaithe riachtanacha a cuireadh i bhfeidhm. Bhain roinnt Ballstát úsáid as an sásra seo maidir leis na difríochtaí i ndáil le rialacha ICAO a tharla de dheasca iarmhairtí tromchúiseacha phaindéim COVID-19. Na díolúintí siúd faoi Airteagal 71, tugtar san áireamh sa chinneadh seo ón gComhairle iad chun críche fógra a thabhairt d’ICAO thar ceann an Aontais faoi na difríochtaí i ndáil le hIarscríbhinní 1 agus 6 a ghabhann le Coinbhinsiún Chicago. 
            
            
               2.2.An seasamh atá le glacadh thar ceann an Aontais
            
            
               Na difríochtaí a bhfuil fógra le tabhairt d’ICAO fúthu, baineann siad le gnéithe pearsanra agus aeroibreora in Iarscríbhinní 1 agus 6 a ghabhann le Coinbhinsiún Chicago, mar a leagtar amach sa tábla san Iarscríbhinn a ghabhann leis an gCinneadh seo agus mar a mhionsonraítear i ngach fógra aonair a thagann ó Bhallstát de réir a dhíolúine féin, díolúine arna cur i bhfeidhm de bhun Airteagal 71 de Rialachán (AE) 2018/1139. 
            
            
               Bailíocht na ndeimhnithe nó na gceadúnas a bhfuil tionchar orthu ag na bearta sealadacha a d’eisigh tríú tíortha mar gheall ar phaindéim COVID-19, tá feidhm ag Rialachán (AE) Uimh. 452/2014 i dtaca le haithint bhailíocht na ndeimhnithe nó na gceadúnas sin, nó i dtaca le glacadh lena mbailíocht, de réir na gceanglas teicniúil agus na nósanna imeachta riaracháin a leagtar síos sa Rialachán sin maidir le haeroibríochtaí na n‑oibreoirí tríú tíortha
                  4
               . Mar riail ghinearálta, de bhun phointe ART 200, litir d) den Iarscríbhinn a ghabhann le Rialachán 452/2014, sainaithneoidh EASA, i gcomhairliúchán leis na Ballstáit, na caighdeáin siúd de chuid ICAO faoina nglacfadh sé le bearta maolaithe sa chás ina mbeidh fógra faoi dhifríocht tugtha ag Stát an oibreora nó ag an Stát cláraithe d’ICAO. Glacfaidh an Ghníomhaireacht leis an mbeart maolaithe má tá sé sásta go n‑áiritheoidh na bearta sin leibhéal sábháilteachta atá coibhéiseach leis an leibhéal sábháilteachta a bhaintear amach faoin gcaighdeán ar tugadh fógra faoi dhifríochtaí i ndáil leis. Mar a iarrtar i litir Stáit AN 11/55 20/50, cuirfear in iúl d’ICAO gníomhartha ábhartha an Aontais a bhfuil feidhm acu i dtaca le haithint na ndifríochtaí sna tríú tíortha, mar a léirítear sa cholún deireanach den tábla san Iarscríbhinn a ghabhann leis an gCinneadh seo.
            
            
               Leis an seasamh atá le glacadh thar ceann an Aontais in IACO mar fhreagra ar litir Stáit AN 11/55 20/50, beidh sé i gceist fógra a thabhairt faoi na difríochtaí i ndáil le hIarscríbhinní 1 agus 6 a ghabhann le Coinbhinsiún Chicago mar gheall ar na bearta sealadacha a bhaineann le paindéim COVID-19, mar a leagtar amach sa tábla san Iarscríbhinn a ghabhann leis an gCinneadh seo agus mar a mhionshonraíonn gach Ballstát a thugann fógra de réir a dhíolúine aonair féin, díolúine arna cur i bhfeidhm de bhun Airteagal 71 de Rialachán (AE) 2018/1139. 
            
            
               3.Bunús dlí
            
            
               3.1.Bunús dlí nós imeachta
            
            
               4.1.1.Prionsabail
            
            
               In Airteagal 218(9) den Chonradh ar Fheidhmiú an Aontais Eorpaigh (CFAE), déantar foráil maidir le cinntí lena leagtar síos “na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe”.
            
            
               Tá feidhm ag Airteagal 218(9) CFAE gan beann ar cibé acu atá an tAontas ina bhall den chomhlacht nó ina pháirtí sa chomhaontú, nó nach bhfuil
                  5
               .
            
            
               Áirítear ar na “gníomhartha a bhfuil éifeachtaí dlíthiúla leo” gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht i gceist. Áirítear orthu freisin ionstraimí nach bhfuil éifeacht cheangailteach leo faoin dlí idirnáisiúnta, ach a d’fhéadfadh “tionchar cinntitheach a bheith acu ar ábhar na reachtaíochta a ghlacfaidh reachtas an Aontais Eorpaigh”
                  6
               .
            
            
               4.1.2.Cur i bhfeidhm maidir leis an gcás seo
            
            
               Is comhlacht í Comhairle na hEagraíochta Eitlíochta Sibhialta Idirnáisiúnta a bunaíodh de chomhaontú, Coinbhinsiún Chicago an comhaontú sin.
            
         
         
            
               I gcomhréir le hAirteagal 54 de Choinbhinsiún Chicago, glacann Comhairle ICAO na caighdeáin idirnáisiúnta agus na cleachtais mholta, mar a leagtar amach sna hIarscríbhinní a ghabhann le Coinbhinsiún Chicago. Bíonn éifeachtaí dlíthiúla leis na gníomhartha sin. D’fhéadfadh sé go mbeadh éifeachtaí dlíthiúla áirithe na ngníomhartha sin ag brath ar fhógraí faoi dhifríochtaí a chur isteach, agus ar théarmaí na bhfógraí sin. Dá bhrí sin, is faoi raon feidhme Airteagal 218(9) CFAE a ghlactar seasamh an Aontais maidir le fógraí den sórt sin. 
            
            
               Na difríochtaí a bhfuil fógra le tabhairt fúthu mar fhreagra ar litir Stáit AN 11/55-20/50 ó ICAO, tá feidhm acu i dtaca leis na héifeachtaí dlíthiúla atá ag na caighdeáin arna mbunú faoi Choinbhinsiún Chicago. 
            
            
               Tagann na héifeachtaí dlíthiúla sin faoi réimse atá cumhdaithe cuid mhór ag rialacha an Aontais, is é sin Rialachán (AE) 2018/1139, Rialachán (AE) Uimh. 1321/2014 ón gCoimisiún agus Rialachán (AE) Uimh. 965/2012 ón gCoimisiún. Ciallaíonn sin, i gcomhréir le hAirteagal 3(2) CFAE, go bhfuil inniúlacht sheachtrach eisiach ag an Aontas i leith an ábhair sin.
            
            
               Cé gur bearta sealadacha iad na bearta sin, tá gá le seasamh ón Aontas toisc gurb iad is cúis le difríochtaí i ndáil le SARPanna ICAO. Na difríochtaí a thagann as síneadh a chur le hamlínte do cheadúnú pearsanra in Iarscríbhinn 1 a ghabhann le Coinbhinsiún Chicago agus na difríochtaí i ndáil le SARPanna de bhun Airteagal 6 “Oibriú na n‑aerárthaí” a ghabhann le Coinbhinsiún Chicago, ní mór do na Ballstáit fógra a thabhairt fúthu i gcomhréir le hAirteagal 38 de Choinbhinsiún Chicago. 
            
            
               Leis an ngníomh atá beartaithe ní fhorlíontar creat institiúideach an Chomhaontaithe ná ní leasaítear é.
            
            
               Dá bhrí sin, is é Airteagal 218(9) CFAE bunús dlí nós imeachta an chinnidh atá beartaithe.
            
            
               4.2. Bunús dlí substainteach
            
            
               4.2.1.Prionsabail
            
            
               Braitheann an bunús dlí substainteach maidir le cinneadh faoi Airteagal 218(9) CFAE go príomha ar chuspóir agus inneachar an ghnímh atá beartaithe a bhfuiltear ag glacadh seasamh thar ceann an Aontais ina leith. Má shaothraítear dhá aidhm leis an ngníomh atá beartaithe nó má tá dhá chomhpháirt ann agus más féidir ceann de na haidhmeanna sin nó de na comhpháirteanna sin a shainaithint mar phríomhaidhm nó mar phríomh-chomhpháirt agus an ceann eile mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, is é sin an bunús dlí a éilítear de réir na príomhaidhme nó na príomh-chomhpháirte.
            
            
               4.2.2.Cur i bhfeidhm maidir leis an gcás seo
            
            
               Is le comhbheartas iompair a bhaineann príomhchuspóir agus inneachar an ghnímh atá beartaithe.
            
            
               Dá bhrí sin, is é Airteagal 100(2) CFAE bunús dlí substainteach an chinnidh atá beartaithe.
            
            
               4.3. Conclúid
            
            
               Ba cheart Airteagal 100(2) CFAE, i gcomhar le hAirteagal 218(9) CFAE, a bheith mar bhunús dlí don chinneadh atá beartaithe.
            
            
               
            
               2020/0120 (NLE)
            
            
               Togra le haghaidh
            
            
               CINNEADH ÓN gCOMHAIRLE
            
            
               Maidir leis an seasamh atá le glacadh thar ceann an Aontais Eorpaigh ag an Eagraíocht Eitlíochta Sibhialta Idirnáisiúnta maidir le fógra a thabhairt faoi dhifríochtaí i ndáil le hIarscríbhinní 1 agus 6 a ghabhann leis an gCoinbhinsiún um Eitlíocht Shibhialta Idirnáisiúnta, a bhaineann le paindéim COVID-19
            
            
               TÁ COMHAIRLE AN AONTAIS EORPAIGH,
            
         
         
            
               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 100(2) i gcomhar le hAirteagal 218(9) de,
            
            
               Ag féachaint don togra ón gCoimisiún Eorpach,
            
            
               De bharr an mhéid seo a leanas:
            
            
               (1)An Coinbhinsiún um Eitlíocht Shibhialta Idirnáisiúnta (“Coinbhinsiún Chicago”), lena rialaítear aeriompar idirnáisiúnta a rialú, tháinig sé i bhfeidhm an 4 Aibreán 1947. Is leis a bunaíodh an Eagraíocht Eitlíochta Sibhialta Idirnáisiúnta (ICAO).
            
            
               (2)Is Stáit chonarthacha de Choinbhinsiún Chicago iad na Ballstáit, agus is comhaltaí de ICAO iad, agus tá stádas breathnóra ag an Aontas Eorpach i gcomhlachtaí áirithe de chuid ICAO.
            
            
               (3)De bhun Airteagal 54 de Choinbhinsiún Chicago, féadfaidh Comhairle ICAO caighdeáin idirnáisiúnta agus cleachtais mholta a ghlacadh (SARPs).
            
            
               (4)De bhun Airteagal 38 de Choinbhinsiún Chicago, aon Stát a mheasann go bhfuil sé dofheidhmithe aon chaighdeán idirnáisiúnta nó aon nós imeachta den sórt sin a chomhlíonadh go hiomlán, nó a rialacháin nó a nósanna imeachta féin a chur i gcomhréir go hiomlán le haon chaighdeán nó nós imeachta idirnáisiúnta den sórt sin nó i gcás ina measfaidh sé gur gá rialacháin nó nósanna imeachta a ghlacadh atá éagsúil ar dhóigh ar bith leis na cinn arna mbunú le caighdeán idirnáisiúnta, tabharfaidh sé fógra láithreach do ICAO faoi na difríochtaí idir a chleachtas féin agus an cleachtas a leagtar síos sa chaighdeán idirnáisiúnta. 
            
            
               (5)De bhun Airteagal 39 de Choinbhinsiún Chicago, i gcás nach bhfuil na híoschaighdeáin comhlíonta ag an deimhniú leighis le haghaidh pearsanra atá rannpháirteach sa loingseoireacht idirnáisiúnta, ní mór liosta a bheith ag gabháil leis de na gnéithe uile nach gcomhlíontar na caighdeáin sin ina leith. Sa chás sin, ba cheart go mbainfeadh na gnéithe leis na difríochtaí sonracha i ndáil le tréimhse bhailíochta an deimhnithe leighis. 
            
            
               (6)Thairis sin, de bhun Airteagal 40 de Choinbhinsiún Chicago, ní cheadófaí do phearsanra a bhfuil deimhniú den sórt sin acu a bheith rannpháirteach sa loingseoireacht idirnáisiúnta, ach amháin le cead ón Stát nó ó na Stáit a bhfuiltear ag dul isteach ina chríoch nó ina gcríoch. 
            
            
               (7)I bhfianaise phaindéim COVID-19, tá fochóras um dhifríochtaí a bhaineann le teagmhais, fochóras CCRD curtha ar bun ag ICAO, mar chuid den chóras atá ann faoi láthair le haghaidh Chomhdú Leictreonach na nDifríochtaí (EFOD) lena gceadaítear do na Ballstáit difríocht shealadach i ndáil le hIarscríbhinní 1 go 6 a ghabhann le Coinbhinsiún Chicago a chomhdú agus ag an am céanna a chur in iúl cén saghas caighdeáin nó nós imeachta a bheadh inghlactha acu chun oibríochtaí idirnáisiúnta a éascú agus chun a gcuid oibleagáidí faoi Airteagal 40 a chomhlíonadh.
            
            
               (8)In Iarscríbhinn 1 “Ceadúnú Pearsanra” de Choinbhinsiún Chicago, tugtar SARPanna i ndáil le ceadúnú comhaltaí foirne eitilte, rialtóirí aerthráchta, oibreoirí stáisiúin aerloingseoireachta, teicneoirí cothabhála agus riarthóirí eitiltí. De réir na rialacha sin, ní mór d’iarratasóir ar cheadúnas, ceanglais áirithe a chomhlíonadh laistigh de spriocamanna forordaithe, atá comhréireach le castacht na gcúraimí atá le déanamh. 
            
            
               (9)Tá na ceanglais a leagtar amach in Iarscríbhinn 1 a ghabhann le Coinbhinsiún Chicago le sonrú ar reachtaíocht an Aontais eadhon i Rialachán (AE) 2018/1139 ó Pharlaimint na hEorpa agus ón gComhairle an 4 Iúil 2018 maidir le rialacha comhchoiteanna i réimse na heitlíochta sibhialta agus lena mbunaítear Gníomhaireacht Sábháilteachta Eitlíochta an Aontais Eorpaigh
                  7
                agus i ngníomhartha cur chun feidhme agus tarmligthe gaolmhara. Mar shampla, san Iarscríbhinn a ghabhann le Rialachán (AE) Uimh. 2011/1178
                  8
                ón gCoimisiún leagtar amach na ceanglais agus na nósanna imeachta sonracha a bhaineann le foirne eitilte na heitlíochta sibhialta agus leagtar amach ann na teorainneacha agus na spriocamanna le haghaidh ceadúnú pearsanra agus seiceálacha feidhmiúlachta leighis agus leagtar amach le Rialachán (AE) Uimh. 1321/2014 ón gCoimisiún rialacha maidir le haeracmhainneacht leanúnach aerárthaí agus táirgí, páirteanna agus fearas aerloingseoireachta agus maidir le formheas na n‑eagraíochtaí agus an phearsanra a bhfuil baint acu leis na cúraimí sin
                  9
               . 
            
            
               (10)De bharr impleachtaí tromchúiseacha phaindéim COVID-19, mar shampla rochtain theoranta nó rochtain ar bith ar scrúdaitheoirí aerleighis nó ar ionaid aerleighis, chuir roinnt Ballstát síneadh sealadach le bailíocht na ndeimhnithe leighis de dhiallas ó SARPanna ábhartha ICAO ar feadh tréimhse ceithre mhí. Tá síneadh ceithre mhí go huastréimhse ocht mí curtha freisin le bailíocht na gceadúnas píolóta i mBallstáit áirithe mura bhfuil píolótaí in ann ionsamhlóirí eitilte a shroicheadh ná a rochtain in am, chun an oiliúint agus an tseiceáil riachtanach a dhéanamh. Baineann na síntí sin le ceadúnais lena ngabhann dáta éaga laistigh de thréimhse thagartha idir an 1 Márta 2020 agus an 31 Deireadh Fómhair 2020. 
            
            
               (11)Foráiltear le hIarscríbhinn 6 “Oibriú Aerárthaí” a ghabhann le Coinbhinsiún Chicago, ceanglais oibríochtúla chaighdeánaithe le haghaidh aerárthaí atá ag gabháil den aeriompar idirnáisiúnta lena n‑áiritheofar na leibhéil is airde sábháilteachta agus éifeachtúlachta. Ar leibhéal an Aontais, is i Rialachán (AE) 2018/1139, i Rialachán (AE) Uimh. 1178/2011 ón gCoimisiún agus i Rialachán (AE) Uimh. 965/2012 ón gCoimisiún a léirítear na ceanglais idirnáisiúnta sin
                  10
               . 
            
            
               (12)Tháinig laghdú suntasach ar oibríochtaí aeriompair tráchtála mar thoradh ar phaindéim COVID-19 agus dá bharr sin bhí deacrachtaí ann dul chomh fada le háiteanna ina bhfuil ionsamhlóirí eitilte oiriúnacha ar fáil. De dheasca na mbac oibríochtúla thromchúiseacha atá ann de bharr phandéim COVID-19, bhí teorainn le deiseanna píolótaí agus foirne, ceanglais ICAO a chomhlíonadh maidir le taithí dhéanach. Mar sin de, le go mbeidh foirne in ann eitilt nuair a thosóidh gníomhaíochtaí aeriompair arís, tá díolúintí ó na ceanglais ábhartha maidir le taithí dhéanach á gcur i bhfeidhm ag na Ballstáit, trí oibríochtaí a cheadú faoi choinníollacha oibríochtúla áirithe agus ina mbeidh bearta maolaithe iomchuí arna mbunú ar bhonn measúnú riosca. Tá feidhm ag na díolúintí sin le hoibríochtaí a dhéantar laistigh de thréimhse thagartha idir an 1 Márta 2020 agus an 31 Deireadh Fómhair 2020, i.e. agus ar feadh tréimhse ocht mí ar a mhéad. 
            
            
               (13)Na bearta náisiúnta thuasluaite, atá éagsúil le hIarscríbhinní 1 agus 6 a ghabhann le Coinbhinsiún Chicago, glacadh iad de bhun Airteagal 71 de Rialachán (AE) 2018/1139 lenar féidir leis na Ballstáit díolúintí a dheonú d’aon duine nádúrtha nó dlíthiúil ó na ceanglais de chuid an Aontais is infheidhme maidir leis an duine sin, mura ceanglais fhíor-riachtanacha iad, i gcás cúinsí neamh-intuartha práinneacha a bhainfeadh leis na daoine sin nó i gcás riachtanais oibríochtúla, ach na coinníollacha uile a leagtar síos san Airteagal sin a chomhlíonadh. Le cur i bhfeidhm na forála sin, agus i bhfianaise na n‑iarmhairtí atá ann de bharr phaindéim COVID-19, tá díolúintí ó rialacha an Aontais a leagtar síos i Rialacháin (AE) Uimh. 2018/1139, Uimh 1178/2011, Uimh. 1321/2014 agus Uimh. 965/2012 á gcur i bhfeidhm ag roinnt Ballstát nó beidh siad le cur i bhfeidhm.
            
            
               (14)Ar an ábhar go bhfuil tionchar ag an bhfógra faoi dhifríochtaí ar na héifeachtaí dlíthiúla atá ag na caighdeáin arna mbunú faoi Choinbhinsiún Chicago, tagann sé faoi raon feidhme Airteagal 218(9) CFAE go nglacfaidh an tAontas seasamh i leith na bhfógraí sin.
            
            
               (15)Is iomchuí mar sin, an seasamh a bhunú atá le glacadh thar ceann an Aontais mar fhreagra ar litir Stáit AN 11/55-20/50 ó ICAO, seasamh arb é go dtabharfar fógra faoi dhifríochtaí i ndáil le hIarscríbhinní 1 agus 6 a ghabhann le Coinbhinsiún Chicago de bharr bearta oibríochtúla sealadacha a bhaineann le paindéim COVID-19, bearta arna gcur i bhfeidhm ag na Ballstáit. Is iad na Ballstáit de chuid an Aontais a bhfuil díolúintí aonair glactha acu de bhun Airteagal 71 de Rialachán (AE) 2018/1139 a bhfuil difríochtaí mar thoradh orthu faoi réir litir Stáit AN 11/55-20/50, is iad na Ballstáit sin a chuirfidh seasamh an Aontais in iúl.
            
            
               TAR ÉIS AN CINNEADH SEO A GHLACADH:
            
            
               Airteagal 1
            
         
         
            
               An seasamh atá le glacadh thar ceann an Aontais mar fhreagra ar litir Stáit AN 11/55-20/50 ó ICAO arna eisiúint ag an Eagraíocht Eitlíochta Sibhialta Idirnáisiúnta an 3 Aibreán 2020, leagtar amach é san iarscríbhinn a ghabhann leis an gCinneadh seo agus tá sé mionsonraithe a thuilleadh ag gach Ballstát a thugann fógra i gcomhréir lena dhíolúine aonair arna chur i bhfeidhm de bhun Airteagal 71 de Rialachán (AE) 2018/1139. 
            
            
               Airteagal 2
            
            
               Na Ballstáit de chuid an Aontais ar comhaltaí de Chomhairle ICAO iad, agus a bhfuil díolúintí aonair glactha acu de bhun Airteagal 71 de Rialachán (AE) 2018/1139 a bhfuil difríochtaí mar thoradh orthu faoi réir litir Stáit AN 11/55-20/50, is iad na Ballstáit sin a chuirfidh in iúl an seasamh dá dtagraítear in Airteagal 1. 
            
            
               Dírítear an Cinneadh seo chuig na Ballstáit.
            
            
               Arna dhéanamh sa Bhruiséil,
            
            
               
                     Thar ceann na Comhairle
               
               
                     An tUachtarán
               
            
         
         
            
                  
                     (1)
                  
                        Airteagail 20-28 de Rialachán (AE) 2018/1139 ó Pharlaimint na hEorpa agus ón gComhairle an 4 Iúil 2018 maidir le rialacha comhchoiteanna i réimse na heitlíochta sibhialta agus lena mbunaítear Gníomhaireacht Sábháilteachta Eitlíochta na hEorpa, agus lena leasaítear Rialachán (CE) Uimh. 2111/2005, Rialachán (CE) Uimh. 1008/2008, Rialachán (AE) Uimh. 996/2010, Rialachán (AE) Uimh. 376/2014 agus Treoir 2014/30/AE agus Treoir 2014/53/AE ó Pharlaimint na hEorpa agus ón gComhairle agus lena n‑aisghairtear Rialachán (CE) Uimh. 552/2004 agus Rialachán (CE) Uimh. 216/2008 ó Pharlaimint na hEorpa agus ón gComhairle agus Rialachán (CEE) Uimh. 3922/91 ón gComhairle, IO L 212, 22.8.2018. 
               
               
                  
                     (2)
                  
                        Rialachán (AE) Uimh. 1178/2011 ón gCoimisiún an 3 Samhain 2011 lena leagtar síos ceanglais theicniúla agus nósanna imeachta riaracháin a bhaineann le foirne eitlíochta sibhialta de bhun Rialachán (CE) Uimh. 216/2008 ó Pharlaimint na hEorpa agus ón gComhairle, IO L 311, 25.11. 2011, Rialachán (AE) Uimh. 1321/2014 ón gCoimisiún an 26 Samhain 2014 maidir le haeracmhainneacht leanúnach na n‑aerárthach agus táirgí, páirteanna agus fearais aerloingseoireachta, agus maidir le formheas na n‑eagraíochtaí agus an phearsanra a bhfuil baint acu leis na cúraimí sin, IO L 362, 17.12.2014
               
               
                  
                     (3)
                  
                        RIALACHÁN (AE) Uimh. 965/2012 an 5 Deireadh Fómhair 2012 ina leagtar síos ceanglais theicniúla agus nósanna imeachta riaracháin a bhaineann le hoibríochtaí aeir de bhun Rialachán (CE) Uimh. 216/2008 ó Pharlaimint na hEorpa agus ón gComhairle, IO L 296, 25.10. 2012
               
               
                  
                     (4)
                  
                        RIALACHÁN (AE) Uimh. 452/2014 an 29 Aibreán 2014 lena leagtar síos ceanglais theicniúla agus nósanna imeachta riaracháin a bhaineann le hoibríochtaí aeir ag aeroibreoirí tríú tíortha de bhun Rialachán (CE) Uimh. 216/2008 ó Pharlaimint na hEorpa agus ón gComhairle, IO L 133, 6.5. 2014
               
               
                  
                     (5)
                  
                        Breithiúnas na Cúirte Breithiúnais an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, mír 64. 
               
               
                  
                     (6)
                  
                        Breithiúnas na Cúirte Breithiúnais an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, míreanna 61 go 64. 
               
               
                  
                     (7)
                  
                        Rialachán (AE) 2018/1139 ó Pharlaimint na hEorpa agus ón gComhairle an 4 Iúil 2018 maidir le rialacha comhchoiteanna i réimse na heitlíochta sibhialta agus lena mbunaítear Gníomhaireacht Sábháilteachta Eitlíochta na hEorpa, agus lena leasaítear Rialachán (CE) Uimh. 2111/2005, Rialachán (CE) Uimh. 1008/2008, Rialachán (AE) Uimh. 996/2010, Rialachán (AE) Uimh. 376/2014 agus Treoir 2014/30/AE agus Treoir 2014/53/AE ó Pharlaimint na hEorpa agus ón gComhairle agus lena n‑aisghairtear Rialachán (CE) Uimh. 552/2004 agus Rialachán (CE) Uimh. 216/2008 ó Pharlaimint na hEorpa agus ón gComhairle agus Rialachán (CEE) Uimh. 3922/91 ón gComhairle IO L 212, 22.8.2018.
               
               
                  
                     (8)
                  
                        Rialachán (AE) Uimh. 1178/2011 ón gCoimisiún an 3 Samhain 2011 lena leagtar síos ceanglais theicniúla agus nósanna imeachta riaracháin a bhaineann le foirne eitilte na heitlíochta sibhialta de bhun Rialachán (CE) Uimh. 216/2008 ó Pharlaimint na hEorpa agus ón gComhairle IO L 311, 25.11. 2011.
               
               
                  
                     (9)
                  
                        Rialachán (AE) Uimh. 1321/2014 ón gCoimisiún an 26 Samhain 2014 maidir le haeracmhainneacht leanúnach aerárthaí agus táirgí, páirteanna agus fearas aerloingseoireachta, agus maidir le formheas na n‑eagraíochtaí agus an phearsanra a bhfuil baint acu leis na cúraimí sin IO L 362, 17.12. 2014.
               
               
                  
                     (10)
                  
                        Rialachán (AE) Uimh. 965/2012 ón gCoimisiún an 5 Deireadh Fómhair 2012 lena leagtar síos ceanglais theicniúla agus nósanna imeachta riaracháin a bhaineann le hoibríochtaí aeir de bhun Rialachán (CE) Uimh. 216/2008 ó Pharlaimint na hEorpa agus ón gComhairle IO L 296, 25.10. 2012.
               
            
      
    ---documentbreak--- 
      
         
               AN COIMISIÚN EORPACH
            An Bhruiséil,12.6.2020
            COM(2020) 247 final
            IARSCRÍBHINN
            a ghabhann leis an
            TOGRADH LE hAGHAIDH CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh ag an Eagraíocht Eitlíochta Sibhialta Idirnáisiúnta maidir le fógra a thabhairt faoi dhifríochtaí i ndáil le hIarscríbhinní 1 agus 6 a ghabhann leis an gCoinbhinsiún um Eitlíocht Shibhialta Idirnáisiúnta, a bhaineann le paindéim COVID-19
            
               
         
         
            
               IARSCRÍBHINN
            
            
               An seasamh atá le glacadh thar ceann an Aontais Eorpaigh maidir le fógra a thabhairt don Eagraíocht Eitlíochta Sibhialta Idirnáisiúnta faoi dhifríochtaí a bhaineann le COVID-19 
            
            
            
               1.An seasamh atá le glacadh
            
            
               Is é seasamh atá le glacadh thar ceann an Aontais mar fhreagra ar litir Stáit AN 11/55-20/50 arna heisiúint ag an Eagraíocht Eitlíochta Sibhialta Idirnáisiúnta an 3 Aibreán 2020 go dtabharfar fógra faoi dhifríocht i ndáil le hIarscríbhinní 1 agus 6 a ghabhann le Coinbhinsiún Chicago de dheasca bearta sealadacha a bhaineann le paindéim COVID-19 mar a leagtar amach san Iarscríbhinn seo maille le tuilleadh mionsonraithe ó gach Ballstát a thugann fógra i gcomhréir lena dhíolúine aonair arna cur i bhfeidhm de bhun Airteagal 71 de Rialachán (AE) 2018/1139. 
            
            
               2.Míniúchán Mionsonraithe 
            
            
               Tá na difríochtaí atá le comhdú ar fáil sa tábla seo a leanas agus tá siad mionsonraithe a thuilleadh ag gach Ballstát a thugann fógra i gcomhréir lena dhíolúine aonair arna cur i bhfeidhm de bhun Airteagal 71 de Rialachán (AE) 2018/1139:
            
            
               
            
               Foirm Fhógra um Dhifríochtaí Sealadacha COVID-19
            
            
            
               Ag tagairt do Litir Stáit AN/11/55-20/50, tá fochóras CCRD curtha ar bun, mar chuid den chóras atá ann faoi láthair le haghaidh Chomhdú Leictreonach na nDifríochtaí (EFOD), chun aon difríochtaí a léiriú i ndáil le Caighdeáin Deimhniúcháin agus Ceadúnúcháin ICAO a d’fhéadfadh teacht chun cinn de dheasca bearta maolaithe mar thoradh ar scaipeadh COVID-19.
            
            
               An méid atá i gceist 
            
            
               Aithnítear go bhféadfaidh gur gá do na Stáit cuir chuige solúbtha a ghlacadh chun cur ar a gcumas do sholáthraithe seirbhísí agus do phearsanra bailíocht a ndeimhnithe, a gceadúnas agus a bhformheasanna eile a choinneáil mar thoradh ar phaindéim COVID-19. Cuireann an fhoirm seo ar chumas an Stáit na difríochtaí sealadacha sin a shainaithint.
            
            
               An fáth atá leis
            
            
               Tá gá leis sin chun tacú leis na Stáit a gcuid oibleagáidí faoi Airteagail 38, 39 agus 40 den Choinbhinsiún a chomhlíonadh, chun oibríochtaí idirnáisiúnta a dhéanamh i gcás ina mbeidh na deimhnithe agus na ceadúnais éagsúil ó na híoschaighdeáin sna hIarscríbhinní. Leis seo freisin, is féidir faisnéis a chomhroinnt i dtaobh an aithneoidh Stáit eile difríochtaí a dtugtar fógra fúthu nó an nglacfaidh siad leo le linn na tréimhse seo. 
            
            
               An tráth
            
            
               Beidh feidhm ag na bearta sealadacha seo go dtí an 31 Márta 2021. Tá an dáta seo faoi réir a athbhreithnithe.
            
            
               Na rannpháirtithe
            
            
               Is féidir le haon duine an fhoirm a líonadh isteach. Mar sin féin, ní cheadófar ach don chomhordaitheoir faireacháin leanúnach náisiúnta nó d’úsáideoir údaraithe eile ón Ballstát í a chur isteach, agus beidh na daoine sin freagrach as cruinneas na faisnéise a sholáthraítear a áirithiú.
            
         
         
            
               An chaoi a ndéantar é
            
            
               Liostaítear san fhoirm seo na caighdeáin a bhaineann go sonrach le deimhniú agus ceadúnú pearsanra a bhféadfadh Stáit a mheas gur gá imeacht uathu. Tá tagairt shonrach don Iarscríbhinn agus don Chaighdeán lena mbaineann i gcolúin 1 agus 2 anseo thíos. Seo a leanas an fhaisnéis a theastaíonn i ngach colún ina dhiaidh sin: 
            
            
               Colún 3: Sonraí na Difríochta.
            
            
               Déan achoimre ar an difríocht ó na caighdeáin deimhniúcháin agus ceadúnúcháin. Déan tagairt do na doiciméid rialála i gcás inarb iomchuí.
            
            
               Colún 4: Nótaí.
            
            
               Tabhair do réasúnaíocht le haghaidh na ndifríochtaí sin agus cuir sonraí ar fáil faoi aon choinníollacha agus maoluithe i gcás inar gá.
            
            
               Colún 5: Difríochtaí Stáit eile a aithint. 
            
            
               Sonraigh an aithneoidh do Stát bailíocht na ndeimhnithe agus na gceadúnas ó Stáit eile nó an nglacfaidh sé leo, ar bhonn na ndifríochtaí sealadacha a chuireann siad isteach trí CCRD. Ar mhaithe leis an tsimplíocht féadfar é sin a chur in iúl mar eisiamh (na difríochtaí sealadacha nach nglacfar leo ó na Stáit eile ) seachas na cinn a nglacfar leo a liostú.
            
            
               Cuir isteach an fhoirm seo trí ríomhphost chuig
               
                  ops@icao.int
               
               .
            
            
                     
                        Iarscríbhinn 1
                     
                     
                     
                        1.2.4.4.1
                     
                     
                  
                  
                     
                           1.2.4.4.1    Féadfar síneadh suas le 45 lá a chur le tréimhse bhailíochta an Deimhnithe Leighis, faoi dhiscréid an Údaráis Cheadúnúchán. 
                     
                     
                     
                           Nóta.- Moltar dáta éaga an Mheasúnaithe Leighis a bheith ar an lá féilire céanna bliain i ndiaidh bliana trí ligean do dháta éaga an Mheasúnaithe Leighis reatha a bheith mar thús na tréimhse bailíochta nua ar chuntar go ndéanfar an scrúdú leighis le linn tréimhse bhailíochta an Mheasúnaithe Leighis reatha ach 45 lá ar a mhéad roimh an dáta éaga. 
                     
                     
                  
                  
                     
                        Tá síneadh 4 mhí curtha le tréimhse bhailíochta na ndeimhnithe leighis d’aicmí 1 agus 3 a eisíonn [an Stát]. 
                           
                           
                           
                           
                        
                  
                  
                     
                        a) Réasúnaíocht 
                           Sealbhóirí deimhnithe leighis d’Aicme 1 agus Aicme 3 a bhfuil orthu dul faoi scrúdú leighis tréimhsiúil chun a ndeimhnithe leighis a athbhailíochtú le gur féidir leo a gcuid pribhléidí ceadúnais nó deimhnithe a fheidhmiú agus mura bhfuil siad in ann scrúdaitheoir aerleighis nó ionad aerleighis a shroicheadh nó a rochtain in am chun an scrúdú leighis is gá a dhéanamh. Ina theannta sin, i roinnt cásanna rinneadh scrúdaitheoirí leighis a athshannadh chun tacaíocht a thabhairt le linn ráig COVID-19 ina gcuid Stáit. Mar thoradh air sin rachadh na deimhnithe sin in éag. 
                           
                           b) Coinníollacha/maoluithe 
                           Ceanglaíonn [an Stát] ar shealbhóirí deimhnithe leighis d’Aicme 1 agus Aicme 3 a thairbhíonn ón mbeart laghdúcháin sin, deimhniú leighis bailí gan srianta a bheith acu, seachas srianta a bhaineann le radharc na súl, sula gcuirtear an beart laghdúcháin i bhfeidhm. 
                           
                     
                  
                  
                     
                        Cliceáil nó tapáil anseo chun téacs a chur isteach.Maidir leis na deimhnithe agus na ceadúnais arna n‑eisiúint ag na Ballstáit, aithnítear na difríochtaí go huathoibríoch ar bhonn Rialachán (AE) 2018/1139.
                     
                     
                     
                        Na deimhnithe agus na ceadúnais sin a n‑imríonn na bearta sealadacha speisialta tionchar orthu (a bhaineann le COVID-19) arna n‑eisiúint ag Stáit nach Ballstáit den Aontas Eorpach iad, tá feidhm maidir lena mbailíocht a aithint agus maidir le glacadh lena mbailíocht ag Rialachán 452/2014 lena leagtar síos ceanglais theicniúla agus nósanna imeachta riaracháin a bhaineann le hoibríochtaí aeir na n‑oibreoirí tríú tíortha
                           1
                        . 
                     
                     
                     
                        . 
                           
                           
                        .
                     
                  
               
                     
                        Iarscríbhinn 1
                     
                     
                     
                        1.2.5.1.2
                     
                     
                  
                  
                     
                           1.2.5.1.2    Tar éis do Stát Conarthach ceadúnas a eisiúint, áiritheoidh sé gur féidir Stáit Chonarthacha eile a shásamh maidir le bailíocht an cheadúnais. 
                     
                     
                     
                           Nóta 1. - Go dtí an 2 Samhain 2022, féadfar leanúnachas inniúlachta na bhfoirne eitilte nó na mball foirne eitilte cianda, iad siúd atá ag gabháil d’oibríochtaí aeriompair tráchtála, a bhunú go sásúil trí léiriú scile le linn seiceálacha inniúlachta eitilte a dhéantar i gcomhréir le hIarscríbhinn 6.
                     
                     
                     
                           Nóta 1. -  Ón 3 Samhain 2022, féadfar leanúnachas inniúlachta na bhfoirne eitilte atá ag gabháil d’oibríochtaí aeriompair tráchtála, a bhunú go sásúil trí léiriú scile le linn seiceálacha inniúlachta eitilte a dhéantar i gcomhréir le hIarscríbhinn 6.
                     
                     
                     
                           Nóta 2 - Go dtí an 2 Samhain 2022, féadfar leanúnachas inniúlachta a thaifeadadh go sásúil i dtaifid an oibreora, nó i logleabhar pearsanta an bhaill foirne eitilte nó ar a cheadúnas.
                     
                     
                     
                           Nóta 2 -  Ón 3 Samhain 2022, féadfar leanúnachas inniúlachta a thaifeadadh go sásúil i dtaifid an oibreora, nó i logleabhar pearsanta an bhaill foirne eitilte nó ar a cheadúnas.
                     
                     
                     
                           Nóta 3 - Go dtí an 2 Samhain 2022, féadfaidh baill foirne eitilte a mhéid a mheasann Stát an Chláraithe go bhfuil sé indéanta, a gcuid inniúlacht leanúnach a léiriú i ngléasanna oiliúna ionsamhalta eitilte (FSTDs) arna bhformheas ag an Stát sin.
                     
                     
                     
                           Nóta 3 - Ón 3 Samhain 2022, féadfaidh baill foirne eitilte agus baill foirne eitilte cianda, a mhéid a mheasann Stát an Chláraithe nó Údarás Ceadúnúcháin Stáit an Oibreora go bhfuil sé indéanta, a gcuid inniúlacht leanúnach féin a léiriú i ngléasanna oiliúna ionsamhalta eitilte (FSTDs) arna bhformheas ag an Stát sin.
                     
                     
                     
                           Nóta 4.— Féach  Lámhleabhar na gCritéar maidir le Cáiliú Gléasanna Ionsamhalta Eitilte (Doic 9625).
                     
                     
                     
                           Nóta 5.— Féach Lámhleabhar na Nósanna Imeachta maidir le Bunú agus Bainistiú Chóras Ceadúnúcháin Pearsanra an Stáit (Doic 9379) le haghaidh ábhar treorach maidir le próiseas bainistithe riosca a fhorbairt. 
                     
                     
                  
                  
                     
                        Tá síneadh 4 mhí curtha le tréimhse bhailíochta na gceadúnas a eisíonn [an Stát].  
                        Má tharlaíonn sé i dtreo dheireadh an tsínte, go mbeidh feidhm fós ag na cúiseanna ar deonaíodh an beart laghdúcháin, féadfar síneadh eile suas le 4 mhí a chur leis an tréimhse bhailíochta. 
                        Ós rud é go gcomhlíontar an caighdeán ábhartha le tréimhse bhailíochta na rátálacha agus an fhormhuinithe (rátálacha de réir aicme, de réir cineáil agus de réir ionstraime, formhuiniú aonaid) a bhaineann leis an gceadúnas, beidh feidhm ag an síneadh ar an tréimhse bhailíochta maidir leis an méid seo a leanas:  
                        1) rátálacha de réir aicme, de réir cineáil agus de réir ionstraime, arna bhformhuiniú ar cheadúnais phíolótaí tráchtála (CPL, MPL, ATPL) na bpíolótaí a oibríonn eitleáin agus héileacaptair laistigh d’oibreoir; 
                        2) rátálacha de réir aicme, de réir cineáil agus de réir ionstraime, arna bhformhuiniú ar cheadúnais phíolótaí (PPL, CPL, ATPL) na bpíolótaí a oibríonn eitleáin agus héileacaptair lasmuigh d’oibreoir. 
                        3) formhuinithe aonaid a eisítear ar cheadúnais rialtóra aerthráchta.
                     
                  
                  
                     
                        a) Réasúnaíocht 
                           Sealbhóirí ceadúnas píolóta tráchtála a bhfuil ceangal orthu seiceáil inniúlachta cheadúnais a dhéanamh chun tréimhse bhailíochta a gcuid rátálacha de réir cineáil agus ionstraime a athbhailíochtú agus oiliúint thréimhsiúil agus riachtanais seiceála an oibreora is infheidhme a chomhlíonadh chun leanúint ar aghaidh lena gcuid pribhléidí a fheidhmiú, níl siad in ann ionsamhlóirí eitilte a shroicheadh ná a rochtain in am chun an oiliúint agus an tseiceáil is gá a dhéanamh. Mar thoradh air sin rachadh a gcuid rátálacha in éag. 
                           Sealbhóirí ceadúnas píolóta a oibríonn lasmuigh d’oibreoir, agus a bhfuil ceangal orthu seiceáil inniúlachta a dhéanamh chun tréimhse bhailíochta a rátálacha de réir aicme, de réir cineáil nó de réir ionstraime a athbhailíochtú, níl siad in ann aerárthach nó ionsamhlóirí eitilte a shroicheadh ná a rochtain in am le go mbeidh siad in ann na heitiltí, na himeachtaí oiliúna agus seiceála is gá a dhéanamh. 
                           Bíonn deacrachtaí ag sealbhóirí ceadúnas rialtóirí aerthráchta maidir le rochtain ar ghléasanna oiliúna ionsamhalta eitilte chun a gcuid oiliúint sceidealaithe thréimhsiúil / gníomhaíochtaí measúnaithe a dhéanamh. 
                           
                           b) Coinníollacha / maoluithe Ceanglaíonn [an Stát] an méid seo a leanas: 
                           1) Sealbhóirí ceadúnais a raibh ceadúnas bailí acu roimh chur i bhfeidhm an bhirt laghdúcháin agus a oibríonn laistigh d’oibreoir, beidh oiliúint athnuachana faighte acu agus measúnú déanta ina dhiaidh sin, ar bhealach a leagfaidh an t‑oibreoir síos, chun a áirithiú go gcoinneofar an leibhéal eolais is gá chun an aicme nó an cineál is infheidhme a oibriú. Beidh nósanna imeachta neamhghnácha agus éigeandála atá sonrach don aicme nó don chineál san áireamh sa mheasúnú sin. 
                           
                           Tar éis an oiliúint athnuachana agus an measúnú a chur i gcrích go rathúil, déanfar an dáta éaga nua a fhormhuiniú ar an gceadúnas, nó cuirfear doiciméid oifigiúil ar a mbeidh dáta éaga nua, arna eisiúint ag [an Stát], i gceangal leis an gceadúnas.   
                           
                           2) Sealbhóirí ceadúnais a raibh ceadúnas bailí acu roimh chur i bhfeidhm an bhirt laghdúcháin agus a oibríonn lasmuigh d’oibreoir, beidh faisnéisiú faighte acu ó theagascóir a bhfuil na pribhléidí teagaisc ábhartha aige chun an leibhéal riachtanach d’eolas teoiriciúil a athnuachan chun an aicme nó an cineál a oibriú go sábháilte agus chun na hainlithe agus na nósanna imeachta ábhartha a dhéanamh go sábháilte de réir mar is infheidhme. Beidh nósanna imeachta de réir aicme/cineál-shonracha neamhghnácha agus éigeandála san áireamh san fhaisnéisiú sin de réir mar is iomchuí. 
                           
                           Tar éis an faisnéisiú a chur i gcrích go rathúil, déanfar an dáta éaga nua a fhormhuiniú ar an gceadúnas, nó cuirfear doiciméid oifigiúil ar a mbeidh dáta éaga nua, arna eisiúint ag [an Stát], leis an gceadúnas.   
                           
                           3) I gcás ina mbeidh formhuinithe aonaid ATCO ar cheadúnais ATCO, áiritheoidh soláthraí seirbhísí aerloingseoireachta (ANSP) go ndéanfar maolú ar neamh-infhaighteacht na ngléasanna oiliúna ionsamhalta eitilte a d’fhéadfadh a bheith ann, ar bhealach eile, e.g oiliúint ar ríomhaire nó trí oiliúint athnuachana a athsceidealú a luaithe agus is féidir. 
                        
                     
                  
                  
                     
                  
               
                     
                        Iarscríbhinn 6 Cuid 1
                     
                     
                     
                        9.4.1.1
                     
                     
                  
                  
                     
                        9.4    Cáilíochtaí
                     
                     
                     
                           Nóta - Féach  Lámhleabhar na Nósanna Imeachta maidir le Bunú agus Bainistiú Chóras Ceadúnúcháin Pearsanra an Stáit (Doic 9379) le haghaidh ábhar treorach ginearálta maidir le cáiliú tras-fhoirne, aerárthach de chineál éagsúla a eitilt, creidmheas a fhaightear ó aerárthach i gcatagóirí eile a eitilt.
                     
                     
                     
                     
                        9.4.1    Taithí dhéanach - píolóta i gceannas agus comhphíolóta
                     
                     
                     
                           9.4.1.1    Ní shannfaidh an t‑oibreoir píolóta i gceannas nó comhphíolóta chun na rialuithe eitilte a oibriú ar chineál eitleáin nó ar athraitheach de chineál eitleáin le linn éirí de thalamh agus tuirlingthe mura bhfuil an píolóta sin tar éis na rialuithe eitilte a oibriú le linn ar a laghad trí éirí de thalamh agus trí thuirlingt in eitleán den chineál céanna laistigh de na 90 lá roimhe sin nó in insamhlóir eitilte arna fhormheas chun na críche sin.
                     
                     
                  
                  
                     
                        Faoi réir meastóireacht ar mheasúnú riosca, leis an mbeart laghdúcháin a sholáthróidh [an Stát] ceadófar d’oibreoirí aonair cúraimí ball foirne eitilte a shannadh do phíolótaí nach gcomhlíonann na riachtanais uile maidir le taithí dhéanach. Baineann na bearta laghdúcháin leis an méid seo a leanas: 
                           a) líon na n‑éirithe de thalamh, na n‑ascnamh agus na dtuirlingtí a laghdú; nó 
                           b) síneadh a chur leis an tréimhse 90 lá; nó 
                           c) an dá cheann. 
                           
                           Tá na beata laghdúcháin faoi réir bearta maolaithe. 
                           
                           Déanfar idirdhealú sna critéir a úsáidfear maidir le comhdhéanamh na foirne eitilte idir píolótaí ag a bhfuil “taithí dhéanach”, píolótaí ag a bhfuil “taithí dhéanach go pointe” agus píolótaí “gan taithí dhéanach”.  
                           Ciallaíonn “taithí dhéanach go pointe” píolóta a bhfuil ar a laghad dhá éirí de thalamh, dhá ascnamh agus dhá thuirlingt déanta aige le linn na 90 lá roimhe sin nó éirí amháin de thalamh, ascnamh amháin agus tuirlingt amháin déanta aige le 30 lá anuas. 
                           Ina theannta sin, cuirfear taithí eitilte an phíolóta (ar an iomlán agus de réir cineáil) agus a cháilíochtaí (e.g teagascóir) san áireamh. 
                           
                           Beidh tréimhse an bhirt laghdúcháin teoranta don am a theastaíonn ón oibreoir chun déileáil leis an sceideal eitilte laghdaithe agus le neamh-infhaighteacht na n‑ionsamhlóirí eitilte. 
                           
                           Ní dheonaítear aon bheart laghdúcháin sa chás nach bhfuil aon ghníomhaíocht eitilte nó aon ghníomhaíocht ionsamhlóra eitilte déanta ag gach ball foirne eitilte le 90 anuas.
                     
                  
                  
                     
                        a) Réasúnaíocht 
                           De dheasca ghéarchéim COVID-19, tháinig scor/laghdú suntasach ar oibríochtaí aeriompair tráchtála agus is deacair an áit a bhfuil ionsamhlóirí eitilte oiriúnacha le fáil a bhaint amach. Mar thoradh air sin, tá cuid mhór píolótaí ann nach féidir leo na ceanglais maidir le taithí dhéanach a chomhlíonadh. 
                           
                           b) Coinníollacha / maoluithe Ceanglaíonn [an Stát] an méid seo a leanas: 
                           
                           Áireofar taithí dhéanach agus cáilíochtaí gach píolóta, mar aon lena chomhtháthú sa timpeallacht oibríochta ilchriú, chun an comhdhéanamh a chinneadh don fhoireann faoi réir bearta laghdúcháin. 
                           
                           Ní mór don oibreoir measúnú riosca a fhorbairt chun dóchúlacht agus déine fhéideartha a dhéanamh amach maidir leis an meath a d’fhéadfadh a bheith ann i ndáil le hinniúlacht foirne i ngeall ar neamhláithreacht ó chúraimí eitilte.  
                           
                           Ní mór bearta maolaithe iomchuí a chinneadh agus a chur i bhfeidhm ionas go n‑íoslaghdófar na rioscaí a sainaithníodh, agus go mbeidh srian oibríochtúil amháin nó níos mó bailí le haghaidh na foirne eitilte iomláine chun a neamhchosaint ar dhálaí diana a laghdú (e.g. uasteorainneacha trasghaoithe a laghdú, íoschoinníollacha ascnaimh níos airde a thabhairt isteach, srianta a chur i bhfeidhm maidir le cóir dhromchla na rúidbhealaí, seoladh le córas uath-thuirlingthe feidhmiúil, má tá sé suiteáilte).
                     
                  
                  
                     
                        Cliceáil nó tapáil anseo chun téacs a chur isteach.
                     
                     
                     
                        Maidir leis na deimhnithe agus na ceadúnais arna n‑eisiúint ag na Ballstáit, aithnítear na difríochtaí go huathoibríoch ar bhonn Rialachán (AE) 2018/1139.
                     
                     
                     
                        Na deimhnithe agus na ceadúnais sin a n‑imríonn na bearta sealadacha speisialta tionchar orthu (a bhaineann le COVID-19) arna n‑eisiúint ag Stáit nach Ballstáit den Aontas Eorpach iad, tá feidhm maidir lena mbailíocht a aithint agus maidir le glacadh lena mbailíocht ag Rialachán 452/2014 lena leagtar síos ceanglais theicniúla agus nósanna imeachta riaracháin a bhaineann le hoibríochtaí aeir na n‑oibreoirí tríú tíortha.
                     
                  
               
                     
                        Iarscríbhinn 6 Cuid 1
                     
                     
                     
                        9.4.2.1
                     
                     
                  
                  
                     
                        9.4.2    Taithí dhéanach - píolóta fóirithinte cúrsála
                     
                     
                     
                           9.4.2.1    Ní shannfaidh an t‑oibreoir píolóta chun gníomhú i gcáil píolóta fóirithinte cúrsála nó ar athraitheach de chineál eitleáin ach amháin má tá an méid seo a leanas déanta ag an bpíolóta le 90 lá anuas:
                     
                     
                     
                           a)
                              d’oibrigh sé mar phíolóta i gceannas, mar chomhphíolóta nó mar phíolóta fóirithinte cúrsála ar eitleán den chineál céanna; nó
                     
                     
                     
                           b)
                              ghlac sé páirt in oiliúint athnuachana eitilte lena n‑áirítear nósanna imeachta gnácha, neamhghnácha agus éigeandála a bhaineann go sonrach le heitilt cúrsála ar eitleán den chineál céanna nó in ionsamhlóir eitilte arna fhormheas chun na críche sin, agus chleachtaigh sé nósanna imeachta ascnaimh agus tuirlingthe, i gcás inar féidir na nósanna imeachta ascnaimh agus tuirlingthe a dhéanamh mar an píolóta nach bhfuil ag eitilt an eitleáin.
                     
                     
                  
                  
                     
                        Tá beart laghdúcháin 9.4.1.1 oiriúnach chun an beart laghdúcháin i leith phointe 9.4.2.1 a léiriú, mar go ndíríonn sé ar chomhdhéanamh na foirne eitilte ina iomláine.
                     
                  
                  
                     
                         
                         
                     
                  
                  
                     
                         
                     
                  
               
                     
                        Iarscríbhinn 6 Cuid 1
                     
                     
                     
                        9.4.4.1
                     
                     
                  
                  
                     
                        9.4.4    Seiceálacha ar inniúlacht phíolótaí
                     
                     
                     
                           9.4.4.1    Maidir le teicnic an phíolótaithe agus an cumas nósanna imeachta éigeandála a chur i gcrích, áiritheoidh an t‑oibreoir go ndéanfar iad a sheiceáil ar bhealach a léireoidh inniúlacht an phíolóta ar gach cineál eitleáin nó ar gach athraitheach de chineál eitleáin. I gcás ina ndéanfar an oibríocht faoi rialacha um eitilt de réir uirlisí, áiritheoidh an t‑oibreoir go léireofar inniúlacht an phíolóta maidir le comhlíonadh na rialacha sin, le píolóta seiceála de chuid an oibreora nó le hionadaí ó Stát an Oibreora. Déanfar na seiceálacha sin dhá uair laistigh de thréimhse bliana. Aon dá sheiceáil den sórt atá comhchosúil agus a dhéanfar laistigh de thréimhse 4 mhí as a chéile, ní chomhlíonfaidh siad sin ina n‑aonar an ceanglas seo.
                     
                     
                     
                           Nóta 1 - Féadfar gléasanna oiliúna ionsamhalta eitilte arna bhformheas ag Stát an Oibreora a úsáid le haghaidh na gcodanna sin de na seiceálacha a bhfuil siad formheasta go sonrach ina leith.
                     
                     
                     
                           Nóta 2.— Féach  Lámhleabhar na gCritéar maidir le Cáiliú Gléasanna Ionsamhalta Eitilte (Doic 9625).
                     
                     
                  
                  
                     
                        Tá síneadh 4 mhí curtha ag [an Stát] le bailíocht seiceálacha inniúlachta an oibreora le haghaidh gach píolóta aonair. 
                        Má tharlaíonn sé i dtreo dheireadh an tsínte, go measann [an Stát] go bhfuil feidhm fós ag na cúiseanna ar deonaíodh an beart laghdúcháin, féadfar síneadh eile suas le 4 mhí a chur leis an tréimhse bhailíochta.
                     
                  
                  
                     
                        a). Réasúnaíocht:  
                           Mar thoradh ar ráig COVID-19 tá srianta ollmhóra ar thaisteal. Le dúnadh na dteorainneacha idir formhór Bhallstát an Aontais Eorpaigh cuireadh srian le cumas oibreoirí seiceálacha inniúlachta a dhéanamh ar phíolótaí in ionsamhlóir eitilte dhá uair sa bhliain. Ní féidir na seiceálacha a dhéanamh in aerárthach i gcónaí agus i gcásanna áirithe d’fhéadadh na rioscaí a bheadh leo a bheith níos measa ná na rioscaí a bhaineann leis an mbeart laghdúcháin. 
                           
                           b) Coinníollacha / maoluithe Ceanglaíonn [An Stát] ar phíolótaí oiliúint athnuachana a dhéanamh, agus measúnú a dhéanamh ina dhiaidh sin, ar bhealach a leagfaidh an t‑oibreoir síos, chun a mheas go gcoinneofar an leibhéal eolais is gá chun oibriú mar bhall foirne eitilte. Beidh nósanna imeachta neamhghnácha agus éigeandála atá sonrach don aicme nó don chineál san áireamh sa mheasúnú sin.
                     
                  
                  
                     
                         
                        Maidir leis na deimhnithe agus na ceadúnais arna n‑eisiúint ag na Ballstáit, aithnítear na difríochtaí go huathoibríoch ar bhonn Rialachán (AE) 2018/1139.
                     
                     
                     
                        Na deimhnithe agus na ceadúnais sin a n‑imríonn na bearta sealadacha speisialta tionchar orthu (a bhaineann le COVID-19) arna n‑eisiúint ag Stáit nach Ballstáit den Aontas Eorpach iad, tá feidhm maidir lena mbailíocht a aithint agus maidir le glacadh lena mbailíocht ag Rialachán 452/2014 lena leagtar síos ceanglais theicniúla agus nósanna imeachta riaracháin a bhaineann le hoibríochtaí aeir na n‑oibreoirí tríú tíortha
                     
                  
               
                     
                        Iarscríbhinn 6 Cuid 2
                     
                     
                     
                        3.9.4.2
                     
                     
                  
                  
                     
                        3.9.4.2    Taithí dhéanach - píolóta i gceannas
                     
                     
                     
                        Ní shannfaidh an t‑oibreoir píolóta chun gníomhú i gcáil píolóta i gceannas ar eitleán ach amháin má tá ar a laghad trí éirí de thalamh agus trí thuirlingt déanta ag an bpíolóta sin le linn na 90 lá roimhe sin ar eitleán den chineál céanna nó in ionsamhlóir eitilte arna fhormheas chun na críche sin.
                     
                     
                     
                  
                  
                     
                        Tá beart laghdúcháin 9.4.1.1 oiriúnach chun an beart laghdúcháin i leith phointe 3.9.4.2 a léiriú, mar go ndíríonn sé ar chomhdhéanamh na foirne eitilte ina iomláine. 
                     
                  
                  
                     
                         
                         
                     
                  
                  
                     
                  
               
                     
                        Iarscríbhinn 6 Cuid 2
                     
                     
                     
                        3.9.4.3
                     
                     
                  
                  
                     
                        3.9.4.3    Taithí dhéanach - comhphíolóta
                     
                     
                     
                        Ní shannfaidh an t‑oibreoir comhphíolóta chun rialuithe eitilte eitleáin a oibriú le linn éirí de thalamh agus tuirlingthe ach amháin má tá ar a laghad trí éirí de thalamh agus trí thuirlingt déanta ag an bpíolóta sin ar eitleán den chineál céanna nó in insamhlóir eitilte arna fhormheas chun na críche sin, le linn na 90 lá roimhe sin.
                     
                     
                     
                     
                  
                  
                     
                        Tá beart laghdúcháin 9.4.1.1 oiriúnach chun an beart laghdúcháin i leith phointe 3.9.4.3 a léiriú, mar go ndíríonn sé ar chomhdhéanamh na foirne eitilte ina iomláine.  
                           
                           
                           
                           
                        
                  
                  
                     
                         
                         
                     
                  
                  
                     
                  
               
                     
                        Iarscríbhinn 6 Cuid 3
                     
                     
                     
                        7.4.1.1
                     
                     
                  
                  
                     
                        7.4    Cáilíochtaí
                     
                     
                     
                           Nóta - Féach  Lámhleabhar na Nósanna Imeachta maidir le Bunú agus Bainistiú Chóras Ceadúnúcháin Pearsanra an Stáit (Doic 9379) le haghaidh ábhar treorach ginearálta maidir le cáiliú tras-fhoirne, aerárthach de chineál éagsúla a eitilt, creidmheas a fhaightear ó aerárthach i gcatagóirí eile a eitilt. 
                     
                     
                     
                     
                        7.4.1    Taithí dhéanach - píolóta i gceannas agus comhphíolóta
                     
                     
                     
                           7.4.1.1    Ní shannfaidh an t‑oibreoir píolóta i gceannas nó comhphíolóta chun na rialuithe eitilte a oibriú ar chineál héileacaptair nó ar athraitheach de chineál héileacaptair le linn éirí de thalamh agus tuirlingthe mura bhfuil an píolóta sin tar éis na rialuithe eitilte a oibriú le linn ar a laghad trí éirí de thalamh agus trí thuirlingt i héileacaptar den chineál céanna nó in insamhlóir eitilte arna fhormheas chun na críche sin, le 90 lá anuas.
                     
                     
                  
                  
                     
                        Neamhbhainteach 
                          
                           
                        
                  
                  
                     
                         
                         
                     
                  
                  
                     
                         
                         
                     
                  
               
                     
                        Iarscríbhinn 6 Cuid 3
                     
                     
                     
                        7.4.3.1
                     
                     
                  
                  
                     
                        7.4.3    Seiceálacha ar inniúlacht phíolótaí
                     
                     
                     
                           7.4.3.1    Maidir le teicnic an phíolótaithe agus an cumas nósanna imeachta éigeandála a chur i gcrích, áiritheoidh an t‑oibreoir go ndéanfar iad a sheiceáil ar bhealach a léireoidh inniúlacht an phíolóta ar gach cineál héileacaptair nó ar gach athraitheach de chineál héileacaptair. I gcás ina ndéanfar an oibríocht faoi rialacha um eitilt de réir uirlisí, áiritheoidh an t‑oibreoir go léireofar inniúlacht an phíolóta maidir le comhlíonadh na rialacha sin, le píolóta seiceála de chuid an oibreora nó le hionadaí ó Stát an Oibreora. Déanfar na seiceálacha sin dhá uair laistigh de thréimhse bliana. Aon dá sheiceáil den sórt atá comhchosúil agus a dhéantar laistigh de thréimhse 4 mhí as a chéile, ní chomhlíonfaidh siad sin ina n‑aonar an ceanglas seo.
                     
                     
                           Nóta 1 - Féadfar gléasanna oiliúna ionsamhalta eitilte arna bhformheas ag Stát an Oibreora a úsáid le haghaidh na gcodanna sin de na seiceálacha a bhfuil siad formheasta go sonrach ina leith.
                     
                     
                     
                           Nóta 2.— Féach  Lámhleabhar na gCritéar Cáilithe Gléasanna Ionsamhalta Eitilte (Doic 9625), Imleabhar II — Héileacaptair
                     
                     
                  
                  
                     
                        Tá síneadh 4 mhí curtha ag [an Stát] le bailíocht seiceálacha inniúlachta an oibreora le haghaidh gach píolóta aonair. 
                           
                        Má tharlaíonn sé i dtreo dheireadh an tsínte, go measann [an Stát /Stát X,Y,Z] go bhfuil feidhm fós ag na cúiseanna ar deonaíodh an beart laghdúcháin, féadfar síneadh eile suas le 4 mhí a chur leis an tréimhse bhailíochta  
                         
                     
                  
                  
                     
                          a). Réasúnaíocht:  
                           Mar thoradh ar ráig COVID-19 tá srianta ollmhóra ar thaisteal. Le dúnadh na dteorainneacha idir formhór Bhallstát an Aontais Eorpaigh cuireadh srian le cumas oibreoirí seiceálacha inniúlachta a dhéanamh ar phíolótaí in ionsamhlóir eitilte dhá uair sa bhliain.  
                            Ní féidir na seiceálacha a dhéanamh in aerárthach i gcónaí agus i gcásanna áirithe d’fhéadadh na rioscaí a bheadh leo a bheith níos measa ná na rioscaí a bhaineann leis  an mbeart laghdúcháin. 
                           
                           b) Coinníollacha/maoluithe 
                           Ceanglaíonn [An Stát] ar phíolótaí oiliúint athnuachana a dhéanamh, agus measúnú a dhéanamh ina dhiaidh sin, ar bhealach a leagfaidh an t‑oibreoir síos, chun a mheas an gcoinneofar an leibhéal eolais . is gá chun oibriú mar bhall foirne eitilte. Beidh nósanna imeachta neamhghnácha agus éigeandála atá sonrach don aicme nó don chineál san áireamh sa mheasúnú sin.
                     
                  
                  
                     
                        Maidir leis na deimhnithe agus na ceadúnais arna n‑eisiúint ag na Ballstáit, aithnítear na difríochtaí go huathoibríoch ar bhonn Rialachán (AE) 2018/1139.
                     
                     
                     
                        Na deimhnithe agus na ceadúnais sin a n‑imríonn na bearta sealadacha speisialta tionchar orthu (a bhaineann le COVID-19) arna n‑eisiúint ag Stáit nach Ballstáit den Aontas Eorpach iad, tá feidhm maidir lena mbailíocht a aithint agus maidir le glacadh lena mbailíocht ag Rialachán 452/2014 lena leagtar síos ceanglais theicniúla agus nósanna imeachta riaracháin a bhaineann le hoibríochtaí aeir na n‑oibreoirí tríú tíortha.
                     
                  
               
                     
                        Iarscríbhinn 1 
                     
                     
                        1.2.9
                     
                  
                  
                     
                        1.2.9 Inniúlacht teanga
                     
                     
                        1.2.9.1 Go dtí an 2 Samhain 2022, léireoidh 
                     
                     
                        píolótaí eitleáin, aerloinge, héileacaptair agus 
                     
                     
                        píolótaí aerárthaigh ardúcháin inneallghluaiste 
                     
                     
                        rialtóirí aerthráchta agus oibreoirí stáisiúin aerloingseoireachta go bhfuil sé ar a gcumas an 
                     
                     
                        teanga a úsáidtear le haghaidh cumarsáid radaiteileafónaíochta a labhairt agus a thuiscint ar 
                     
                     
                        an leibhéal a shonraítear sna riachtanais 
                     
                     
                        inniúlachta teanga in Iarscríbhinn 1.
                     
                     
                        1.2.9.1. Ón 3 Samhain 2022, léireoidh píolótaí 
                     
                     
                        eitleáin, aerloinge, héileacaptair agus píolótaí 
                     
                     
                        aerárthaigh ardúcháin inneallghluaiste; 
                     
                     
                        cianphíolótaí eitleáin aerloinge, faoileora, 
                     
                     
                        rótararthaigh, aerárthaigh ardúcháin 
                     
                     
                        inneallghluaiste, nó balúin; rialtóirí aerthráchta; 
                     
                     
                        agus oibreoirí stáisiúin aerloingseoireachta go 
                     
                     
                        bhfuil sé ar a gcumas an teanga a úsáidtear le 
                     
                     
                        haghaidh cumarsáid radaiteileafónaíochta a 
                     
                     
                        labhairt agus a thuiscint ar an leibhéal a 
                     
                     
                        shonraítear sna riachtanais inniúlachta teanga in 
                     
                     
                        Iarscríbhinn 1.
                     
                     
                        1.2.9.2 Moladh.- Ba cheart é a bheith ar a chumas d’innealtóirí eitilte, agus do phíolótaí faoileora 
                     
                     
                        agus balúin an teanga a úsáidtear le haghaidh 
                     
                     
                        cumarsáid radaiteileafónaíochta a labhairt agus a
                        thuiscint.
                     
                     
                        1.2.9.3 Léireoidh loingseoirí eitilte ar a n‑éilítear 
                     
                     
                        an radaiteileafón a úsáid ar bord aerárthaigh 
                     
                     
                        go bhfuil sé ar a gcumas an teanga úsáidtear 
                     
                     
                        le haghaidh cumarsáid radaiteileafónaíochta 
                     
                     
                        a labhairt agus a thuiscint.
                     
                     
                        1.2.9.4 Moltaí.- Ba cheart do loingseoirí eitilte ar a
                     
                     
                         n‑éilítear an radaiteileafón a úsáid ar bord 
                     
                     
                        aerárthaigh a léiriú go bhfuil sé ar a gcumas 
                     
                     
                        an teanga a úsáidtear le haghaidh cumarsáid 
                     
                     
                        radaiteileafónaíochta a labhairt agus a thuiscint 
                     
                     
                        ar an leibhéal a shonraítear sna riachtanais 
                     
                     
                        inniúlachta teanga in Iarscríbhinn 1.
                     
                     
                        1.2.9.5 Go dtí an 2 Samhain 2022, déanfar 
                     
                     
                        meastóireacht fhoirmiúil ar inniúlacht teanga 
                     
                     
                        píolótaí eitleáin, aerloinge, héileacaptair agus 
                     
                     
                        píolótaí aerárthaigh ardúcháin inneallghluaiste, 
                     
                     
                        rialtóirí aerthráchta agus oibreoirí stáisiúin aerloingseoireachta a léiríonn inniúlacht atá faoi 
                     
                     
                        bhun Leibhéal an tSaineolaí (Leibhéal 6) agus 
                     
                     
                        déanfar an mheastóireacht sin go tráthrialta i 
                     
                     
                        gcomhréir leis an leibhéal inniúlachta atá léirithe 
                     
                     
                        ag an duine aonair.
                     
                     
                        1.2.9.5 Ón 3 Samhain 2022, déanfar meastóireacht 
                     
                     
                        fhoirmiúil ar inniúlacht teanga píolótaí eitleáin, 
                     
                     
                        aerloinge, héileacaptair agus píolótaí aerárthaigh 
                     
                     
                        ardúcháin inneallghluaiste; cianphíolótaí eitleáin, 
                     
                     
                        aerloinge, faoileora, rótararthaigh, aeráthaigh 
                     
                     
                        ardúcháin inneallghluaiste nó balúin; rialtóirí 
                     
                     
                        aerthráchta; agus oibreoirí stáisiúin 
                     
                     
                        aerloingseoireachta a léiríonn inniúlacht atá faoi 
                     
                     
                        bhun Leibhéal an tSaineolaí (Leibhéal 6) agus 
                     
                     
                        déanfar an mheastóireacht sin go tráthrialta i 
                     
                     
                        gcomhréir leis an leibhéal inniúlachta atá léirithe 
                     
                     
                        ag an duine aonair.
                     
                     
                        1.2.9.6 Moladh.- Go dtí an 2 Samhain 2022, 
                     
                     
                        ba cheart meastóireacht fhoirmiúil a dhéanamh ar 
                     
                     
                        inniúlacht teanga píolótaí eitleáin, aerloinge, 
                     
                     
                        héileacaptair  agus aerárthaigh ardúcháin 
                     
                     
                        inneallghluaiste, loingseoirí eitilte ar a n‑éilítear 
                     
                     
                        an radaiteileafón a úsáid ar bord aerárthaigh, 
                     
                     
                        rialtóirí aerthráchta agus oibreoirí stáisiúin aerloingseoireachta a léiríonn leibhéal inniúlachta 
                     
                     
                        faoi bhun Leibhéal an tSaineolaí (Leibhéal 6) 
                     
                     
                        agus ba cheart an mheastóireacht sin a dhéanamh 
                     
                     
                        go tráthrialta i gcomhréir leis an leibhéal 
                     
                     
                        inniúlachta atá léirithe ag an duine aonair, mar a 
                     
                     
                        leanas:
                     
                     
                        a) iad siúd a léireoidh inniúlacht teanga ar an 
                     
                     
                        Leibhéal Oibríochtúil (Leibhéal 4) ba cheart 
                     
                     
                        meastóireacht a dhéanamh orthu
                     
                     
                         gach trí bliana ar a laghad; agus
                     
                     
                        b) iad siúd a léireoidh inniúlacht teanga 
                     
                     
                        ar an Ardleibhéal (Leibhéal 5) ba cheart 
                     
                     
                        meastóireacht a dhéanamh orthu uair amháin 
                     
                     
                        gach sé bliana ar a laghad.
                     
                     
                        Nóta 1.- Ní gá meastóireacht fhoirmiúil a 
                     
                     
                        dhéanamh ar iarrthóirí a léiríonn inniúlacht teanga 
                     
                     
                        ar leibhéal an tsaineolaí, e.g cainteoirí dúchais 
                     
                     
                        agus cainteoirí nach cainteoirí dúchais iad ag a 
                     
                     
                        bhfuil sár-chumas teanga agus canúint nó blas 
                     
                     
                        a thuigeann an pobal aerloingseoireachta 
                     
                     
                        idirnáisiúnta.
                     
                     
                        Nóta 2 - Tagraíonn forálacha 1.2.9 
                     
                     
                        d’Iarscríbhinn 10, Imleabhar II, Caibidil 5, ina 
                     
                     
                        sonraítear gur féidir an teanga a úsáidtear sa 
                     
                     
                        stáisiún ar an talamh nó an Béarla a úsáid mar an 
                     
                     
                        teanga le haghaidh cumarsáid 
                     
                     
                        radaiteileafónaíochta. Sa chleachtas, dá bhrí sin, 
                     
                     
                        beidh cásanna ann nach mbeidh ar bhaill foirne 
                     
                     
                        eitilte ach an teanga a labhairt a úsáidtear de 
                     
                     
                        ghnáth sa stáisiún ar an talamh.
                     
                     
                        1.2.9.6 Moladh.- Ón 3 Samhain 2022,
                     
                     
                        ba cheart meastóireacht fhoirmiúil a dhéanamh ar inniúlacht teanga píolótaí eitleáin, aerloinge, héileacaptair 
                     
                     
                        agus aerárthaigh ardúcháin inneallghluaiste; 
                     
                     
                        cianphíolótaí eitleáin, aerloinge rótararthaigh, 
                     
                     
                        aerárthaigh ardúcháin inneallghluaiste nó balúin; 
                     
                     
                        loingseoirí eitilte ar a n‑éilítear an radaiteileafón a 
                     
                     
                        úsáid ar bord aerárthaigh; rialtóirí aerthráchta; 
                     
                     
                        agus oibreoirí stáisiúin aerloingseoireachta a 
                     
                     
                        léiríonn inniúlacht atá faoi bhun Leibhéal an 
                     
                     
                        tSaineolaí (Leibhéal 6), agus ba cheart an 
                     
                     
                        mheastóireacht sin a dhéanamh go tráthrialta i 
                     
                     
                        gcomhréir leis an leibhéal inniúlachta atá léirithe 
                     
                     
                        ag an duine aonair, mar a leanas:
                     
                     
                        a) iad siúd a léiríonn inniúlacht teanga 
                     
                     
                        ar an Leibhéal Oibríochtúil (Leibhéal 4) ba cheart meastóireacht a dhéanamh orthu uair amháin 
                     
                     
                        gach trí bliana ar a laghad; agus
                     
                     
                        b) iad siúd a léiríonn inniúlacht teanga ar an 
                     
                     
                        Ardleibhéal (Leibhéal 5) ba cheart meastóireacht a dhéanamh orthu uair amháin 
                     
                     
                        gach sé bliana ar a laghad.
                     
                     
                        Nóta 1.- Ní gá meastóireacht fhoirmiúil a 
                     
                     
                        dhéanamh ar iarrthóirí a léiríonn inniúlacht teanga 
                     
                     
                        ar leibhéal an tsaineolaí, e.g cainteoirí dúchais 
                     
                     
                        agus cainteoirí nach cainteoirí dúchais iad 
                     
                     
                        ag a bhfuil sár-chumas teanga agus canúint nó 
                     
                     
                        blas a thuigeann an pobal aerloingseoireachta 
                     
                     
                        idirnáisiúnta.
                     
                     
                        Nóta 2.- Tagraíonn forálacha 1.2.9 d’Iarscríbhinn 
                     
                     
                        10, Imleabhar II, Caibidil 5, ina sonraítear gur féidir 
                     
                     
                        an teanga a úsáidtear sa stáisiún ar an talamh de 
                     
                     
                        ghnáth nó an Béarla a úsáid mar an teanga le 
                     
                     
                        haghaidh cumarsáid radaiteileafónaíochta. 
                     
                     
                        Sa chleachtas, dá bhrí sin, beidh cásanna ann 
                     
                     
                        nach mbeidh ar bhaill foirne eitilte agus ar bhaill 
                     
                     
                        foirne chianda ach eolas a bheith acu ar an teanga 
                     
                     
                        a úsáidtear sa stáisiún ar an talamh.
                     
                  
                  
                     
                        Tá síneadh 8 mí curtha leis an eatramh don mheastóireacht fhoirmiúil ar inniúlacht teanga a leagann [an Stát] síos, i gcás sealbhóirí ceadúnas eitleáin agus heileacaptair a léiríonn inniúlacht atá faoi bhun Leibhéal an tSaineolaí (Leibhéal 6) agus a bhfuil a bhformhuiniú inniúlachta teanga ag dul in éag.
                     
                     
                     
                        Tá síneadh 4 mhí curtha leis an eatramh don mheastóireacht fhoirmiúil ar inniúlacht teanga a leagann [an Stát] síos, i gcás Rialtóirí Aerthráchta a bhfuil a bhformhuiniú inniúlachta teanga ag dul in éag.
                     
                     
                     
                        Má tharlaíonn sé i dtreo dheireadh an tsínte, go mbeidh feidhm fós ag na cúiseanna ar deonaíodh an beart laghdúcháin, féadfar síneadh breise 
                     
                     
                        suas le 4 mhí 
                     
                     
                         a chur leis an tréimhse bhailíochta.
                     
                     
                     
                  
                  
                     
                        a)a) Réasúnaíocht
                     
                     
                        b)De dheasca ráig COVID-19 tá srianta ollmhóra ar thaisteal agus dúnadh na teorainneacha idir formhór na Stát.
                     
                     
                        c)Mar thoradh air sin, ní féidir le píolótaí agus Rialtóirí Aerthráchta rochtain tráthúil a fháil ar scrúdú chun a n‑inniúlacht teanga a choinneáil.
                     
                     
                        d)Mar thoradh air sin rachadh a bhformhuiniú inniúlachta teanga in éag.
                     
                     
                     
                        e)b) Coinníollacha/maoluithe
                     
                     
                        f)
                     
                     
                        g)Ceanglaíonn [an Stát] an méid seo a leanas.
                     
                     
                        h)
                     
                     
                        i)Ní mór do phíolótaí formhuiniú inniúlachta teanga bailí a bheith acu agus faisnéisiú a bheith faighte acu ó theagascóir a bhfuil na pribhléidí teagaisc ábhartha aige chun athnuachan a dhéanamh ar an leibhéal cumais a éilítear maidir le labhairt agus tuiscint na teanga a úsáidtear le haghaidh cumarsáid radaiteileafónaíochta ionas gur féidir oibriú go sábháilte. 
                     
                     
                        Tar éis an faisnéisiú a chur i gcrích go rathúil, déanfar an dáta éaga nua a fhormhuiniú ar an gceadúnas, nó cuirfear doiciméid oifigiúil ar a mbeidh dáta éaga nua, arna eisiúint ag [an Stát], i gceangal leis an gceadúnas. 
                     
                     
                     
                        Maidir le Rialtóirí Aerthráchta a bhfuil formhuiniú inniúlachta teanga bailí acu, i gcás nach mbeidh Comhlacht Meastóireachta Teanga ar fáil, áiritheoidh na soláthraithe seirbhísí aerloingseoireachta go n‑áiritheofar an inniúlacht teanga ar bhealach eile e.g cúrsaí ar líne.
                     
                     
                     
                     
                  
                  
                     
                     
                        Maidir leis na deimhnithe agus na ceadúnais arna n‑eisiúint ag na Ballstáit, aithnítear na difríochtaí go huathoibríoch ar bhonn Rialachán (AE) 2018/1139.
                     
                     
                     
                        Na deimhnithe agus na ceadúnais sin a n‑imríonn na bearta sealadacha speisialta tionchar orthu (a bhaineann le COVID-19) arna n‑eisiúint ag Stáit nach Ballstáit den Aontas Eorpach iad, tá feidhm maidir lena mbailíocht a aithint agus maidir le glacadh lena mbailíocht ag Rialachán 452/2014 lena leagtar síos ceanglais theicniúla agus nósanna imeachta riaracháin a bhaineann le hoibríochtaí aeir na n‑oibreoirí tríú tíortha 
                        
                  
               
                     
                        Iarscríbhinn 1 4.2.2.
                     
                  
                  
                     
                        4.2.2.2 Ní dhéanfar pribhléidí sealbhóir ceadúnas aerárthaí mar a shonraítear iad in 4.2.2.1 a fheidhmiú ach
                     
                     
                        de réir na gcoinníollacha seo a leanas:
                     
                     
                        c) ar choinníoll, laistigh den 24 mhí roimhe 
                     
                     
                        sin, go ndearna an sealbhóir ceadúnais 
                     
                     
                        cigireacht nó cothabháil ar aerárthach 
                     
                     
                        nó ar chomhpháirteanna aerárthaigh 
                     
                     
                        i gcomhréir leis na pribhléidí a dheonaítear 
                     
                     
                        leis an gceadúnas atá aige le tréimhse nach 
                     
                     
                        lú ná sé mhí, nó go bhfuil an fhoráil maidir le 
                     
                     
                        heisiúint ceadúnais lena ngabhann na 
                     
                     
                        pribhléidí cuí comhlíonta aige chun sástacht 
                     
                     
                        an Údaráis Ceadúnúcháin.
                     
                  
                  
                     
                        Cuireann [an Stát] síneadh 6 mhí leis an tréimhse “roimhe sin” i.e 30 mí san iomlán a bheidh sa tréimhse roimhe sin. Ní dhéantar athrú ar an taithí dhéanach sé mhí.
                     
                  
                  
                     
                        Réasúnaíocht
                     
                     
                        Mar thoradh ar ráig COVID-19 
                        tá srianta ollmhóra 
                        ar thaisteal. Féadfaidh srianta áitiúla bac a chur ar eagraíochtaí formheasta agus ar bhaill foirne cháilithe a gcomhlíontacht leis na ceanglais a léiriú le haghaidh leanúnachas a ndeimhnithe nó a bpribhléidí laistigh de na teorainneacha ama.
                     
                     
                        Coinníollacha/Maoluithe
                     
                     
                        Ceanglaíonn [An Stát], i gcás ina n‑oibríonn an fhoireann deimhniúcháin le heagraíocht chothabhála fhormheasta, go bhféadfaidh an eagraíocht sin an síneadh a chur i bhfeidhm ar na ceanglais atá ar a foireann deimhniúcháin maidir le taithí dhéanach mura bhfuil an eagraíocht fhormheasta sin ar feitheamh i ndáil le fionraíocht, cúlghairm nó teorannú, nó murar chuir an t‑údarás inniúil ar fionraí í laistigh de na 24 mhí roimhe sin.
                     
                     
                        j)Ina theannta sin, le pointe 66.B.500 d’Iarscríbhinn III (Cuid-66) de Rialachán (AE) Uimh. 1321/2014 áirithítear bearta maolaithe breise lena ndéanfaidh an t‑údarás inniúil an ceadúnas cothabhála aerárthaí a chur ar fionraí, a shrianadh nó a tharraingt siar má aithnítear go bhfuil sé ina riosca sábháilteachta nó i gcás mhí-iompar an tsealbhóra cheadúnais.
                     
                  
                  
                     
                     
                        Maidir leis na deimhnithe agus na ceadúnais arna n‑eisiúint ag na Ballstáit, aithnítear na difríochtaí go huathoibríoch ar bhonn Rialachán (AE) 2018/1139.
                     
                     
                     
                        Na deimhnithe agus na ceadúnais sin a n‑imríonn na bearta sealadacha speisialta tionchar orthu (a bhaineann le COVID-19) arna n‑eisiúint ag Stáit nach Ballstáit den Aontas Eorpach iad, tá feidhm maidir lena mbailíocht a aithint agus maidir le glacadh lena mbailíocht ag Rialachán 452/2014 lena leagtar síos ceanglais theicniúla agus nósanna imeachta riaracháin a bhaineann le hoibríochtaí aeir na n‑oibreoirí tríú tíortha
                     
                  
               
         
         
            
                  
                     (1)
                  
                        Rialachán (AE) Uimh. 452/2014 an 29 Aibreán 2014 lena leagtar síos ceanglais theicniúla agus nósanna imeachta riaracháin a bhaineann le hoibríochtaí aeir na n‑oibreoirí tríú tíortha de bhun Rialachán (CE) Uimh. 2016/2008 ó Pharlaimint na hEorpa agus ón gComhairle, IO L 133, 6.5. 2014